**Tlačové písma**

Pri sadzbe sa premieňajú textové rukopisné podklady na tlačové písma. Je ich veľa druhov, čo je dôsledkom stáročného vývoja od vzniku kníhtlače. Až donedávna sa tlačové písma rozdeľovali na štyri veľké skupiny, tzv. rody:

* **Antikva**
* **Medieval**
* **Egyptienka**
* **Grotesk**

Toto členenie sa vžilo aj u nás. Nie je však dostatočne presné a výstižné a preto sa aj od neho aj v medzinárodnom rozsahu upúšťa a zavádza sa nové triedenie, presnejšia klasifikácia.

Tlačové písma sa triedia do desiatich skupín, z toho je deväť skupín latinkových písiem a jedna skupina nelatinkových písiem.

Medzi nelatinkové písma sa zaraďuje – grécke písmo, ruská azbuka, cyrilika, arabské, hebrejské a podobné písma. Tlačové písma sú zvyčajne veľmi starostlivo prepracovanými grafickými dielami. Ich konštrukcia je výsledkom dlhotrvajúceho vývoja od starých rímskych písiem. Veda ktorá sa zaoberá písmom sa nazýva typológia. Každý znak má osobitný význam i názov: driek písmena je hlavný ťah, bruško písmena je oválny ťah, hlava a päta písmena, písmová osnova , je sústavou vodorovných čiar, do ktorých sa kreslia tlačové písma, doťahy písmen, serify sú priečne zakončenia ťahu písmena, spôsob tieňovania písmena, doťažnice, účarie atď. S týmito pojmami sa typografi a upravovatelia tlačovín obvykle dobre oboznámia.

Podľa uvedených znakov sa rozlišuje deväť hlavných skupín latinkových písiem:

1. renesančná antikva,
2. baroková antikva,
3. klasická antikva,
4. tučná antikva,
5. egyptienka,
6. bezserifové písmo,
7. skripty (pripomínajúce písané písma),
8. zdobené písma,
9. lomené písma.

Do 10. skupiny sa zaraďujú slovanské písma (ruské, srbské, bulharské )

V našich tlačiarňach sa stretávame so všetkými uvedenými písmami. Označujú sa bežne menami svojich pôvodcov, ktorými boli často sadzači, tlačiari, nakladatelia, výtvarníci. S menami písiem a ich znakmi sa treba oboznámiť, patria k dorozumievaciemu jazyku typografov.

**Charakteristika tlačového písma**

Na kresbe kníhtlačového písma sa od jeho vzniku po dnes prejavovali rôzne vplyvy- či už smery dobového vkusu, alebo požiadavky, určené technológiou tlače a úrovňou jej rozvoja, spôsobom sadzby a vlastnosťami potláčaného materiálu alebo farieb. Okrem estetických požiadaviek je najdôležitejšou vlastnosťou písma jeho čitateľnosť. Vplývajú na ňu najmä **veľkosť písma**, ktorá sa volí podľa rozmeru a určenia tlačoviny a veľkosti potlačenej plochy, **preklad písma**, ktorý sa volí podľa veľkosti a strednej výšky písma, **vnútorná a vonkajšia svetlosť písma,** ktorá závisí od hrúbky a vzájomnej vzdialenosti ťahov písma a medzipísmenových medzier, **dĺžka riadka,** ktorá je vo vzťahu s veľkosťou písma a formátom tlačoviny, **podobnosť tvarov písma a rozdiely v hrúbke ťahov,** ktorá je daná charakterom kresby písma, **diakritické znamienka a ozdobné prvky,** ktoré uľahčujú rozoznávanie písmen, **medzislovné medzery,** ktorých veľkosť musí byť úmerne zvolená k písmu a nesmie prekročiť určitú minimálnu a maximálnu hodnotu, **tvar nábehových a výbehových ťahov, zafarbenia a povrch papiera-** nie každé písmo sa hodí na každý typ papiera a **druh osvetlenia.**